text: Knivrøveri endte i dramatisk anholdelse
  10 september 2010 kl. 06.21
  En 21-årig mand røvede i nat en tankstation bevæbnet med en kniv.
  Det var klokken 01.30 i nat, at en 21-årig gerningsmand slog til mod tankstationen Shell på Haderslevvej i Kolding. 
  Her truede han ekspedienten med en kniv til at udlevere cigaretter og kontanter.
  Gerningsmanden blev få minutter efter røveriet anholdt - kun få meter fra gerningsstedet.
  
  Peberspray i luften
  Det skulle ikke være en nem opgave at anholde den 21-årige mand, som er fra lokalområdet. 
  I følge Sydøstjyllands Politi modsatte han sig anholdelse. De var derfor nødt til at anvende peberspray for at få manden til at falde til ro.
  Grunden dertil er formentlig, at manden var spirituspåvirket. 
  Han bliver senere i dag fremstillet i grundlovsforhør i Kolding.
  